Nariadenie Komisie (EHS) č. 1429/92
z 26. mája 1992,
ktorým sa mení a dopĺňa nariadenie (EHS) č. 2568/91 o charakteristikách olivového oleja a oleja z olivových zvyškov a o príslušných metódach analýzy
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 136/66/EHS z 22. septembra 1966 o zavedení spoločnej organizácie trhu s olejmi a tukmi [1], naposledy zmenené a doplnené nariadením (ES) č. 356/92 [2], a najmä na jeho článok 35a,
keďže, vzhľadom na vývoj v oblasti výskumu, charakteristiky olivového oleja definované v nariadení Komisie (EHS) č. 2568/91 [3], zmenenom a doplnenom nariadením (EHS) č. 3682/91 [4], by sa mali doplniť tak, aby sa lepšie zabezpečila čistota predávaných výrobkov a mala by sa stanoviť aj príslušná metóda analýzy;
keďže, s cieľom nepoškodzovať obchodovanie, by sa malo prijať ustanovenie o tom, že s olejom zabaleným pred nadobudnutím účinnosti tohto nariadenia sa bude môcť nakladať počas obmedzeného časového obdobia;
keďže nariadenie (EHS) č. 2568/91 by sa preto malo zmeniť a doplniť;
keďže Riadiaci výbor pre oleje a tuky nedoručil svoje stanovisko v lehote stanovenej svojím predsedom,
PRIJALA TOTO NARIADENIE:
Článok 1
Prílohy k nariadeniu (EHS) č. 2568/91 sa týmto menia a dopĺňajú tak, ako je stanovené v prílohe k tomuto nariadeniu.
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Toto nariadenie sa nevzťahuje na olivový olej a olej z olivových zvyškov naplnený do obalov pred nadobudnutím účinnosti tohto nariadenia a predaný do 31. októbra 1992.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 26. mája 1992